Sacha Baron Cohen

Sacha Noam Baron Cohen (s. 13. lokakuuta 1971 Lontoo) on brittiläinen koomikko ja näyttelijä, jolla on neljä laajalti tunnettua roolihahmoa: hoppari Ali G, kazakstanilainen televisiokommentaattori Borat, itävaltalaisen musiikkikanavan homoseksuaali muotitoimittaja Brüno ja diktaattori Aladeen. Borat-hahmo on muodostunut Baron Cohenin tunnetuimmaksi rooliksi.

Elämä

Perhe 
Sacha Noam Baron Cohen syntyi 13. lokakuuta 1971 ortodoksijuutalaiseen perheeseen Hammersmithissä, Lontoossa. Hänen isänsä vaatekauppias Gerald Baron Cohen on Walesistä kotoisin oleva ortodoksijuutalainen ja hänen äitinsä Daniella Cohen (o.s. Weiser) on kotoisin Israelista. Daniellan äiti, joka on Saksassa aikanaan hyvin tunnettu balettitanssija, asuu edelleen Haifassa. Hänen isänisänsä oli syntynyt Pontypriddissä Walesissä ja hänen isänsä isoisä oli Kaunasissa syntynyt liettuanjuutalainen. Sacha Baron Cohenin veli Erran Baron Cohen on säveltäjä ja trumpetisti, joka on auttanut veljeään muun muassa säveltämällä Borat-elokuvan kappaleen ”O Kazakhstan”. Hänen serkkunsa Simon Baron-Cohen on johtava autismiasiantuntija.

Baron Cohenin etninen ja uskonnollinen juutalainen identiteetti on erittäin vahva. Hän syö vain košeria ja viettää sapattia. Hänen vaimonsa, australialainen näyttelijä Isla Fisher, jonka hän tapasi vuonna 2002 ja jonka kanssa avioitui vuonna 2010, on myös kääntynyt juutalaisuuteen. Heillä on kolme yhteistä lasta, vuosina 2007 ja 2010 syntyneet tyttäret ja vuonna 2015 syntynyt poika. Lukioaikana Baron Cohen kuului sionistiseen Habonim Dror -nuorisojärjestöön sekä työskenteli ja opiskeli valmistumisensa yhteydessä vuoden Rosh Hanikra -kibbutzilla Pohjois-Israelissa. Tämänkin jälkeen Baron Cohen on palannut useat kerrat Israeliin, jonne hänellä on jo pelkästään sukunsa puolesta vahvat siteet. Hän puhuu erinomaista hepreaa sekä tuntee hyvin Israelin kulttuurin.

Koulutus 
Baron Cohen aloitti opiskelunsa yksityisessä Haberdashers’ Aske’s Boys’ School -poikakoulussa Elstreessä. Samoihin aikoihin kouluun pääsivät myös kaksi muuta juutalaiskoomikkoa, Baron Cohenin ystävät Matt Lucas ja David Baddiel. Tämän jälkeen Baron Cohen kävi Dulwich Collegea ennen siirtymistään Cambridgen yliopistoon kuuluvaan Christ’s Collegeen. Täällä hän opiskeli Harvardin yliopiston historian professorin, skottilaisen Niall Fergusonin opetuksessa pääaineenaan historiaa ja kirjoitti lopputyönsä juutalaisten osallisuudesta Yhdysvaltain kansalaisoikeusliikkeeseen erikoistuen erityisesti Mississipin vuoden 1964 kansalaisoikeusaktivistien James Chaneyn, Andrew Goodmanin ja Michael Schwernerin murhiin. Näistä Goodman ja Schwerner olivat amerikanjuutalaisia.

Baron Cohen kuului Cambridgen yliopiston amatööridraamakerhoon, jossa hän näytteli näytelmissä Cyrano de Bergerac ja Viulunsoittaja katolla. Hänen pitkäaikainen yhteistyökumppaninsa Dan Mazer opiskeli myös Cambridgen yliopistossa ja oli arvostetun näytelmäkerhon Cambridge Footlightsin jäsen.

Ura 
Baron Cohenista tuli maailmankuulu Borat-elokuvan myötä. Baron Cohen esitti pääosaa tässä vuonna 2006 ensi-iltaan tulleessa yhdysvaltalaisen Larry Charlesin ohjaamassa elokuvassa, joka kertoi fiktiivisestä kazakstanilaisesta toimittajasta nimeltä Borat Sagdiyev. Elokuva oli piilokamera-elokuvaa muistuttava pseudodokumentti, ja siinä esiintyy lukuisa joukko ihmisiä, joiden annettiin ymmärtää elokuvanteon aikana, että kyseessä olisi ollut dokumenttielokuva. Esimerkiksi elokuvan alkukohtauksissa esiintyy köyhän romanialaiskylän asukkaita. Baron Cohen suutelee elokuvassa yhtä kylän nuorista tytöistä väittäen perään, että tyttö olisi prostituoitu. Hän väitti lisäksi, että Kazakstanin valtio olisi nostanut naisten seksuaalisen suojaikärajan entisestä kahdeksasta vuodesta kahteentoista.  

Kazakstanin valtio esitti lausunnon, jonka mukaan elokuvassa esitetyt väitteet ovat perättömiä ja edustavat huonoa makua.lähde? Baron Cohen palittiin kuitenkin roolistaan Golden Globen parhaana komedia-/musikaalinäyttelijänä sekä Toronton filmifestivaalien parhaana näyttelijänä. 

Baron Cohen, joka on itsekin juutalainen, on herättänyt paheksuntaa myös amerikanjuutalaisissa piireissä väittäessään Borat-hahmona juutalaisväestön olevan pelkkää roskaa ja varastelijoita. Koomikko itse sanoo mustan huumorinsa kärjen kohdistuvan nimenomaan juutalaisvastaisiin ihmisiin.

Vuonna 1994 Ison-Britannian Channel 4 päätti korvata sarjan The Word antaakseen mahdollisuuden uusille, nuoremman polven viihteentekijöille. Baron Cohen lähetti kanavalle nauhan, jossa hän esiintyi albanialaisena televisioreportteri Kristona (joka edelsi hänen suosittua Borat-hahmoaan) joka kiinnitti ohjelman tuottajien huomion ja Baron Cohen sai työpaikan kanavalta.

Vuonna 1998 Baron Cohen pääsi The 11 O’Clock Show'hun ja alkoi esiintyä siinä Ali G -hahmollaan. Hahmosta tuli hetkessä menestys, sillä Baron Cohenin tyyliin kuului yhdistellä sketsi- ja piilokameravitsien tyypillisiä ratkaisuja. Tätä samaa ideaa hän käytti myös Boratissa. Hahmojen suosio nousi lopulta niin suureksi, että niille luotiin oma televisiosarja Da Ali G Show.

Kun piilokameraa hyväksikäyttäen tehdyt haastattelut oli kuvattu ja ensimmäinen tuotantokausi esitetty televisiossa, katsojat oppivat tuntemaan hahmot piloina. Kun Ison-Britannian kuuluisuuksien haastatteleminen ei enää onnistunut, sarjan kuvauksissa siirryttiin Yhdysvaltoihin. Ali G on urallaan haastatellut jo muun muassa David Beckhamia, Buzz Aldrinia ja Donald Trumpia.

Baron Cohenin ensimmäinen omaan hahmoon perustuva elokuva Ali G Indahouse (2002) ei ollut niin suuri menestys, kuin odotettiin. Syynä pidettiin yleisesti piilokameravitsien puuttuminen, joka teki elokuvasta tyypillisen komedian. 

Baron Cohen aiheutti kohun vuoden 2012 Oscar-gaalassa kaatamalla uurnan, jonka väitti sisältävän Kim Jong-ilin tuhkat toimittaja Ryan Seacrestin päälle ja punaiselle matolle.

Vuonna 2018 julkaistiin Baron Cohenin satiirinen televisiosarja Who is America?, jossa hän niin ikään haastatteli ihmisiä valeasuissa, tällä kertaa keskittyen Yhdysvaltain poliittiseen tilanteeseen. 

Vuonna 2019 komediarooleistaan tunnettu Baron Cohen teki vakavamman näyttelijäroolin esiintyessään vakooja Eli Cohenina draamasarjassa The Spy. Hän oli parhaan miessivuosan Oscar-palkinnon ehdokkaana roolisuorituksessaan vuoden 2020 draamaelokuvassa The Trial of the Chicago 7.

Borat-elokuvan jatko-osa Borat Subsequent Moviefilm julkaistiin vuonna 2020. Elokuva oli parhaan sovitetun käsikirjoituksen Oscar-palkinnon ehdokkaana.

Filmografia

Elokuvat

Televisio

Lähteet

Aiheesta muualla 
 
 

Brittiläiset koomikot
Englantilaiset näyttelijät
BAFTA-palkinnon saajat
Vuonna 1971 syntyneet
Elävät henkilöt
Golden Globe -palkinnon saajat
Seulonnan keskeiset artikkelit